Αθήνα 12 Μαρτίου 2020

Α.Π.: **5053**

**ΘΕΜΑ: Πανελλήνιος Ιατρικός Σύλλογος: Συστάσεις για κέντρα ψυχαγωγίας και χώρους άθλησης**

**ΔΕΛΤΙΟ ΤΥΠΟΥ**

Λόγω της ραγδαίας εξάπλωσης του κορωνοϊού σε ολόκληρο τον πλανήτη και την ανακήρυξη του covid 19 σε **πανδημία**, ο **Πανελλήνιος Ιατρικός Σύλλογος (ΠΙΣ)** συνιστά σε όλους τους πολίτες να δείχνουν ιδιαίτερη προσοχή και να τηρούν όλες τις οδηγίες που εκδίδονται από τον ΕΟΔΥ και από τους ειδικούς επιστήμονες.

Στο πλαίσιο αυτό ο **ΠΙΣ** συνιστά τον περιορισμό των επισκέψεων σε κλειστούς **χώρους διασκέδασης** όπου υπάρχει έντονος συνωστισμός (όποιοι συνεχίζουν να λειτουργούν), όπως είναι νυχτερινά κέντρα διασκέδασης, καφετέριες, καφενεία κ.α.

Ταυτόχρονα ο **ΠΙΣ** συνιστά και στους **ιδιοκτήτες** των καταστημάτων υγειονομικού ενδιαφέροντος και ψυχαγωγίας, να τηρούν όλα τα μέτρα προστασίας, όπως αερισμό των χώρων, απολύμανση όταν αυτό είναι εφικτό, αλλά μεταξύ άλλων και διατήρηση απόστασης μεταξύ των θαμώνων προκειμένου να περιορισθεί η πιθανότητα διασποράς του κορωνοϊού.

Ο **Πανελλήνιος Ιατρικός Σύλλογος** υπενθυμίζει ότι ήδη με βάση τις οδηγίες των αρμοδίων αρχών θα πρέπει να υπάρχει αυστηρή τήρηση των μέτρων υγιεινής στις συναθροίσεις άνω των 50 ατόμων.

**Χώροι άθλησης και γυμναστήρια**

Σε ότι αφορά στα γυμναστήρια και τους χώρους άθλησης, ο **Πανελλήνιος Ιατρικός Σύλλογος** συνιστά την αποφυγή των επισκέψεων ειδικά στα άτομα που μπορεί να παρουσιάζουν προβλήματα υγείας ή ανήκουν στις ευπαθείς ομάδες του πληθυσμού, καθώς και στα άτομα που παρουσιάζουν έστω και ήπια συμπτώματα που θυμίζουν κορωνοϊό (καταρροή, βήχας, αναπνευστική δυσχέρεια κ.α.).

Άλλωστε οι χώροι αυτοί ευνοούν τη μετάδοση των ιών εξαιτίας της επαφής που υπάρχει με τα όργανα άθλησης, αλλά και την εφίδρωση που παρατηρείται σε όσους τους επισκέπτονται.

Τέλος ο ΠΙΣ σε αυτήν την κρίσιμη υγειονομικά στιγμή και για τη χώρα μας, υπενθυμίζει την **ατομική ευθύνη** που πρέπει όλοι να επιδείξουμε ώστε να περιορισθεί όσο το δυνατόν η εξάπλωση του κορωνοϊού.

**Από το Γραφείο Τύπου του ΠΙΣ**